Bilag 4.1.2:

## Læserbrevsskabelon, regionalt læserbrev

Afsender: [Indsæt navne og titler]

Overskrift: Kære politikere – husk kapacitet og sammenhæng i hjælpen til senfølgeramte mennesker

Brødtekst:

Mange tror, at et menneske med kræft er rask, når lægen siger, at kræften er væk. Men sådan er virkeligheden desværre ikke. Undersøgelser viser, at 70 procent oplever én eller flere senfølger som griber negativt ind i hverdagen. Det kan være invaliderende træthed, angst, problemer med at huske, inkontinens, afføringsproblemer, seksuelle problemer eller smerter.

Det er derfor meget glædeligt og vigtigt, at Regeringen med Kræftplan V har stort fokus på et godt liv efter kræft med ensartede senfølgetilbud af høj kvalitet, klar rollefordeling og senfølgeklinikker i alle regioner. Det vil uden tvivl hjælpe flere senfølgeramte mennesker til et bedre liv med og efter kræft.

Nu skal vi helt i mål. Først og fremmest skal der sikres tilstrækkelig kapacitet på senfølgeklinikkerne, så kræftpatienter med komplekse senfølger ikke skal vente længe på den vigtige hjælp. Den er afgørende for deres helbred og livskvalitet – og for muligheden for den bedst mulige hverdag.

Derudover er det vigtigt, at der laves en senfølgeaftale i de nye sundhedsråd, der sikrer sammenhæng i senfølgeindsatsen regionalt. Der skal være tydelige trædesten mellem kommune, hospital og praktiserende læge, sådan at alle med behov får hjælp.

Kære politikere. Vi er så glade for den positive udvikling på senfølgeområdet – husk tilstrækkelig kapacitet, sammenhæng og viden i det videre arbejde med at sikre mennesker med senfølger et godt liv efter kræft.